Demonstrerer mot norsk barnevernssak i India
Søndag hadde et hundretalls kvinner samlet seg utenfor den norske ambassaden i den indiske hovedstaden New Dehli. Bakgrunnen for protestene er en barnevernssak fra Stavanger, der et indisk foreldrepar er fratatt omsorgen for sine to barn. BAKGRUNN:Støre og India samarbeider i barnevernssaken - I dag har vi en fredelig protest fordi vi ønsker å bringe frem vårt budskap til norske myndigheter, og krever at barna må bli gitt tilbake til foreldrene, sier Shikha Rai fra den indiske kvinneorganisasjonen Mahila Morcha. Rai leder også kvinnedelen av det største opposisjonspartiet i India. - Kvinneorganisasjonen til BJP, Bharatia Janata Party, har hatt en fredlig demonstrasjon ved den norske ambassaden i New Dehli i dag. Demonstrasjonen gjaldt barnevernssaken i Stavanger, og en representant fra ambassaden mottok et skriftlig opprop, sier pressevakt Kjetil Elsebutangen i Utenriksdepartementet til VG Nett.Det var 11. mai i fjor at barnevernet i Stavanger hentet de to indiske barna, ei jente som da var fem måneder gammel og hennes tre år gamle bror. Barna er nå plassert i beredskapshjem i Norge. Foreldrene bor fortsatt i Stavanger, der faren har arbeidstillatelse fram til 8. mars. Parets advokat, Svein Kjetil Lode Svendsen, sier til Aftenbladet at foreldrene ikke vil søke om ny oppholdstillatelse. - De vil bare hjem til India. I utgangspunktet skal barna da følge med, med mindre barnevernstjenesten søker UDI om opphold på humanitært grunnlag for barna, sier Lode Svendsen til Aftenbladet.I India er saken blitt slått stort opp i både aviser og TV, og en avis har kalt saken «det norske marerittet». I artikkelen vises det til at den indiske presidenten skal ha uttrykt at hun er sjokkert over opplysningene, og at hun vil hjelpe i saken. Barnevernsleder i Stavanger, Gunnar Toresen, sier han er klar over at den indiske familien har satt i gang det han kaller en mediekampanje i hjemlandet. - Foreldrene viser der blant annet til at kritikk av matrutiner og soveforhold. Man får inntrykk av at norske myndigheter har grepet inn på bakgrunn av kulturelle fordommer, og at saken er et resultat av kulturell ufølsomhet og dermed en fornærmelse mot India og indisk levesett, uttalte Toresen. Norske og indiske myndigheter samarbeider nå for å finne en løsning på den betente barnevernssaken. Saken er anket, og Stavanger tingrett er i ferd med å behandle den, ifølge Utenriksdepartementet.
Her protesterer indiske kvinner i New Dehli mot det de mener er norsk barneverns feilaktige inngripen i et hjem i Stavanger.